ผลประกอบการเอกชนอ่อนแอฉุดดาวโจนส์ปิดร่วง 181 จุด
ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (21 ก.ค.) เนื่องจากนักลงทุนผิดหวังผลประกอบการของบริษัทจดทะเบียนในสหรัฐ รวมถึงอินเตอร์เนชันแนล บิสิเนส แมชีนส์ (IBM) นอกจากนี้ ตลาดยังได้รับปัจจัยลบจากการที่นักลงทุนเทขายทำกำไรหลังจากดัชนี NASDAQ ทะยานขึ้นแตะระดับสูงสุดเป็นประวัติการณ์ในช่วงก่อนหน้านี้
22 ก.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิดวานนี้ (21 ก.ค.) ที่ 17,919.29 จุด ร่วง 181.12 จุด หรือ -1.00%, ดัชนี NASDAQ ปิดที่ 5,208.12 จุด ลดลง 10.74 จุด หรือ -0.21% และดัชนี S&amp;P500 ปิดที่ 2,119.21 จุด ลดลง 9.07 จุด หรือ -0.43%
ตลาดหุ้นนิวยอร์กปิดร่วงลงเนื่องจากนักลงทุนเทขายทำกำไร หลังจากตลาดปรับตัวขึ้นแข็งแกร่งในช่วงก่อนหน้านี้ โดยเฉพาะดัชนี NASDAQ ที่ทะยานขึ้นแตะระดับสูงสุดเป็นประวัติการณ์ นอกจากนี้ ตลาดยังได้รับแรงกดดันจากผลประกอบการที่อ่อนแอของบริษัทจดทะเบียนในสหรัฐ รวมถึง IBM ซึ่งเปิดเผยกำไรต่อหุ้นในไตรมาส 2 ปีนี้ ลดลง 15% เทียบเป็นรายปี สู่ระดับ 3.58 ดอลลาร์ ซึ่งข้อมูลดังกล่าวได้ฉุดหุ้น IBM ร่วงลง 5.86%
หุ้นยูไนเต็ด เทคโนโลยีส์ ซึ่งเป็นบริษัทอุตสาหกรรมขนาดใหญ่ของสหรัฐ ร่วงลง 7% หลังจากบริษัทเปิดเผยกำไรต่อหุ้นในไตรมาส 2 ลดลง 8% และยังได้ปรับลดคาดการณ์ผลประกอบการปี 2558, หุ้นเวอไรซอน ซึ่งเป็นผู้ให้บริการไวร์เลสรายใหญ่สุดในสหรัฐ ดิ่งลง 2.35% หลังจากบริษัทเปิดเผยรายได้ต่อหุ้นในไตรมาส 2 ปีนี้อยู่ที่ 1.04 ดอลลาร์ ลดลงเมื่อเทียบกับไตรมาส 2 ปีที่แล้วที่ระดับ 1.01 ดอลลาร์
หุ้นแอปเปิล ปรับตัวลง 1% หลังจากบริษัทเปิดเผยรายได้สุทธิในไตรมาส 2 อยู่ที่ 10.7 พันล้านดอลลาร์ ซึ่งสูงกว่าการคาดการณ์ของตลาดเล็กน้อย, หุ้นไมโครซอฟท์ ร่วงลง 3.5% หลังจากบริษัทเปิดเผยผลประกอบการที่น่าผิดหวัง อย่างไรก็ตาม หุ้นกลุ่มพลังงานดีดตัวขึ้นหลังจากราคาน้ำมันดิบตลาดนิวยอร์กปรับตัวขึ้นเมื่อคืนนี้ โดยหุ้นฮัลลิเบอร์ตัน พุ่งขึ้น 2.8% และหุ้นคอนโซล เอนเนอร์จี ดีดตัวขึ้นกว่า 2%
นักลงทุนจับตาดูข้อมูลเศรษฐกิจที่สำคัญของสหรัฐในสัปดาห์นี้ โดยวันพุธ สหรัฐจะเปิดเผยยอดขายบ้านมือสองเดือนมิ.ย. ส่วนวันพฤหัสบดี สหรัฐจะเปิดเผยจำนวนผู้ขอรับสวัสดิการว่างงานครั้งแรกรายสัปดาห์, ดัชนีกิจกรรมการผลิตทั่วประเทศเดือนมิ.ย.จากเฟดชิคาโก และดัชนีชี้นำเศรษฐกิจเดือนมิ.ย.จาก Conference Board สำหรับวันศุกร์ สหรัฐจะเปิดเผย ดัชนีผู้จัดการฝ่ายจัดซื้อ (PMI) ภาคการผลิตเบื้องต้นเดือนก.ค. และยอดขายบ้านใหม่เดือนมิ.ย.
นอกจากนี้ นักลงทุนยังติดตามดูสถานการณ์ของกรีซอย่างใกล้ชิด โดยรัฐสภากรีซจะลงมติในวันพุธนี้เพื่อรับหรือไม่รับมาตรการปฏิรูปธนาคาร และกระบวนการยุติธรรมตามข้อตกลงที่นายอเล็กซิส ซิปราส นายกรัฐมนตรี ทำไว้กับกลุ่มประเทศเจ้าหนี้ เพื่อแลกกับการได้รับความช่วยเหลือทางการเงิน